Vindolanda
Vindolanda er et romersk fort for hjælpetropper lige syd for Hadrians mur. Vindolandafortet ligger omtrent midt på Hadrians mur mellem den engelske vest- og østkyst. De tidligste faser af fortet blev bygget i midten af 80’erne e.v.t. Dermed er det tidlige fort ældre end muren, som blev bygget senere under Hadrian (regerede 117-138 e.v.t.). Vindolandafortet var i brug til og med 4. århundrede e.v.t. og er særligt berømt for de hundredvis af velbevarede trætavler med skrift fra 1. og 2. århundrede e.v.t., der fundet på stedet.
Trætavlerne varierer lidt, men de er millimetertynde og typisk på størrelse med postkort. Der er anvendt blæk til at udfærdige optegnelser og skrive breve på de mange tavler. Indholdet dækker alt fra logistiske optegnelser over militære forsyninger til private korrespondancer mellem civile. Særlig berømte er de tavler, som knytter sig til befalingsmanden Flavius Cerialis’ husstand. Cerialis var præfekt for en kohorte af bataviske hjælpetropper udstationeret i Vindolanda omkring 100 e.v.t. Blandt brevene fra husstanden indgår en fødselsdagsinvitation, som Cerialis’ hustru, Sulpicia Lepidina, har modtaget fra en veninde, der er gift med befalingsmanden fra et af de andre fort på den nordlige romerske grænse.